Gordhan deel van span wat #FeesMustFall moet ondersoekStudentebetogings (Oktober 2015) (Foto: verskeie bronne, sosiale media) Pravin Gordhan, minister van finansies, is nou deel van die ministeriële taakspan wat die hoëronderwyskrisis moet ondersoek, saam met die ministers van kommunikasie, menslike nedersettings en maatskaplike ontwikkeling. Die aankondiging is Donderdag tydens ŉ perskonferensie gemaak ná die kabinet se gewone tweeweeklikse vergadering en kom ŉ week voor Gordhan sy mediumtermyn begrotingsbeleid sal lewer. “Pres. Jacob Zuma besef die omvang van die uitdagings in hoër onderwys,” het Jeff Radebe, woordvoerder van die kabinet, gesê. “Hy het die ministeriële taakspan uitgebrei en dit sluit nou die ministers van kommunikasie, menslike nedersettings, finansies en maatskaplike ontwikkeling in.” Die feit dat Gordhan aanvanklik nie deel was van die span wat die ministers van polisie, verdediging en staatsekuriteit insluit nie, is wyd veroordeel. Mcebisi Jonas, adjunkminister van finansies, het vroeër vandeesweek aan LP’s gesê hy waarsku teen ŉ “sekurokratiese” benadering tot die studentebetogings wat kampusse landswyd laat sluit het. Die kabinet het in die afgelope paar weke herhaaldelik die geweld veroordeel wat deel was van die #FeesMustFall-beweging. Radebe het Donderdag gesê die regering het ŉ beroep op die studente gedoen om “die 2016 akademiese jaar te red”. Indien klasse verder ontwrig word, sal dit beteken dat diegene wat tans studeer nie na die volgende jaar kan vorder nie, en dit sal tot gevolg hê dat vanjaar se matrikulante nie in 2017 in universiteite toegelaat kan word nie. Lees alle vorige berigte oor studentebetogings op Maroela Media.